שאלה: כמה שאלות בעניין חינוך: סליחה מכבוד הרב על האריכות וגם על הישירות. א. נאמר כבר באתר פעמים רבות שאין מכשול בלימודי החול ואדרבא זהו דבר טוב כדברי הגר"א. אבל,מה קורה אם יש בדבר מכשולים: בספרי האנגלית יש לא פעם תמונות של נשים (לא דווקא לא צנועות ממש אלא עומדות בצורה מבליטה או חיוך וכו ). בספרי ההיסטוריה, אפילו שמיועדים לדתיים, יש פסלים ברמות חוסר צניעות גדולות מאד וזהו מכשול גדול לתלמידים. מה אני אעשה עד שאעבור לישיבה שנה הבאה? לא אביא את אותם ספרים (שיש בחלקם גם ממאמרי הברית החדשה), אקבל ציונים לא טובים? יש התר כלשהו להשתמש בספרים, ובאיזה אופן? דבר נוסף בקשר ללימודי החול (אשר כמו שהזכרתי אינני חושב שהם דבר רע אלא שיש בזה קצת מכשולים אם זה לא נעשה ע"י יראי שמים), לא אחת בביה"ס מטילים עלינו לקרוא ספרים שנכתבו ע"י אנשים שונים כמו "הנער מסיביליה" ואני לא יודע מה כתוב שם אבל זה לא נכתב ע"י אדם ירא שמים מה אני אעשה? (והאם זה בכלל הספרים החיצונים, כמו שכותב המחבר בשיעורים באגדות ח מס סנהדרין פרק חלק שדברי רומן הם בכלל ספרים החיצונים אף לצורך למידת מקצוע). שאלה נוספת בעניין זה - הרב שלי בישיבה התיכונית לא בקיא בהלכות בסיסיות, הוא למעשה שואל ילדים באמצע ברכות קריאת שמע "למה איחרת?" והוא ממש קצץ בתפילה בדילוגים ניכרים מה יחס ההלכה לרב שכזה? אפשר לסמוך עליו בשאלות שונות? ב. בני עקיבא - למה יש בכלל רב לבני עקיבא הרי יושבים שם בחורים וגם בתולות בחדר אחד ומדברים דברי סרק וקלות ראש (?) ג. ספר מלכים - אלישע מבקש שינגנו לו ורד"ק מפרש שאין רוח נבואה שורה על מי שעצוב שהיה אלישע עצוב על מות אליהו. בזוה"ק פרשת ויחי (לא אני קראתי בזוהר אלא חבר שלי שאל אותי והראה לי) מפורש שדווקא אצל עצובים ודכאי רוח שורה רוח נבואה כיצד? ד. מס ב"ק דף ה: בדברי רבא וכולהו כי שדית בור בינייהו אתיא כולהו במה הצד הבנתי עד אתיא כולהו מה הכוונה בבמה הצד? ה. ביה"ס שלנו מארגן הליכה לבית משפט יש היתר לדבר הזה בכלל?
תשובה: א. משאלתך ניכר שאתה חושש יותר מדי. לא צריך לחפש פגמים ומומים בכל דבר. צריך להתרכז בחיוב ולא בשלילה. לא צריך להפוך כל תמונה של אישה לבעייה הלכתית, מותר לקרוא בספרים גם אם מצולמים בהם נשים, בתנאי שהן צנועות והקורא מתרכז בכתוב ולא בתמונה. אם בספרים יש תמונות בעיתיות תמיד אפשר לכסות אותם הצבע או טוש וכד'. מותר גם לקרוא בספר היסטוריה שמובאים בו ציטוטים מהברית החדשה. אתה לא חייב לקרוא את זה - אבל הספר לא נפסל בגלל זה. אני לא חושב שהרב שלך לא בקיא בהלכת בסיסיות. ואם יש לך השגות על מה שהוא עושה - הטוב ביותר הוא שתשאל אותו. כמובן בנימוס ובכבוד כפי שצריך להתייחס לרב. אני בטוח שיש צידוק הלכתי למה שהוא עושה, ולכן אין שום בעיה גם לשאול אותו שאלות בהלכה. ב. בני עקיבא היא תנועה חשובה שמחנכת ליראת שמים ואהבת התורה והארץ ויש בה הרבה חיוב. אומנם לא הכל מושלם ויש עוד מה לתקן ולרומם, ובדיוק בשביל זה יש להם רב, כדי שידריך אותם מה צריך לעשות כדי להתקדם. ג. נכון הוא שאין הנבואה שורה אלא מתוך שמחה כפי שמסביר רבנו הרמב"ם. ולעניין דברי הזוהר, לא טוב בגיל כזה לעסוק בספר הזוהר. אם אתה נתקל בשאלות הקשורות לספר הזוהר עדיף שתאמר שעדיין מוקדם בשבילך מלעסוק בדברים כאלה. מכל מקום את דברי ספר הזוהר מסוכן מאוד להבין כפשוטם, ואני בטוח שגם החבר שלך עדיין לא במדרגה שהוא יכול ללמוד את ספר הזוהר. מוטב לעסוק ץורה הנגלית היא תורמת לבניין האישיות בעיקר בגיל כל כך צעיר. ד. במה הצד היא שיטת לימוד הלכות מן התורה, והיא אחת מן המידות שהתורה נדרשת בהם. והיא נקראת גם מה שווה, כלומר, מה מצאנו בעניין א'? שהוא שוה לעניין ב' בדבר פלוני וקימת בו הלכה זו, אף בעניין ב' קיימת אותה הלכה. כמו במשנה ב"ק הנ"ל אם היה כתוב בור ואחד משאר האבות - היה ניתן ללמוד את כל אחרות במה מצינו, כלומר מהשווואתם לבור ולאב הנוסף. ה. מותר לבקר בבתי המשפט, ואין בזה שום בעייה. - טיול נעים.